b'\n_START_ARTICLE_\nKlaritromicin\n_START_SECTION_\nZgodovina\n_START_PARAGRAPH_\nKlaritromicin so v 70. letih odkrili znanstveniki v japonskem farmacevtskem podjetju Taisho Pharmaceutical. Omenjeno podjetje je zdravilo patentiralo in ga leta 1991 dalo na Japonskem na trg pod imenom Clarith. V ZDA je FDA odobrila zdravilo (pod imenom Biaxin) za ameri\xc5\xa1ki trg oktobra 1991; v ZDA ga tr\xc5\xbei podjetje Abbott. Generi\xc4\x8dna zdravila so se pojavila leta 2004 v Evropi, leto kasneje pa tudi v ZDA.\n_START_SECTION_\nMehanizem delovanja\n_START_PARAGRAPH_\nKlaritromicin zavira bakterijsko rast, ker moti tvorbo bakterijskih beljakovin. Ve\xc5\xbee se na podenoto 50S bakterijskih ribosomov in zavre prevajanje peptidov. Na nekatere bakterije ima tudi baktericidni u\xc4\x8dinek (ubija bakterije), npr. proti Haemophilus influenzae, Streptococcus pneumoniae in Neisseria gonorrhoeae.\n_START_SECTION_\nFarmakokinetika\n_START_PARAGRAPH_\nZa razliko od eritromicina je klaritromicin obstojen v kislem in zato ga lahko jemljemo peroralno, ne da bi bila potrebna gastrorezistentna za\xc5\xa1\xc4\x8dita. Dobro se absorbira ter prehaja v ve\xc4\x8dino tkiv in v fagocite. Ker se kopi\xc4\x8di v fagocitih, se aktivno prena\xc5\xa1a na mesto oku\xc5\xbebe. Med aktivno fagocitozo se spro\xc5\xa1\xc4\x8dajo velike koli\xc4\x8dine u\xc4\x8dinkovine in v tkivih je lahko zato koncentracija klaritromicina 10-krat ve\xc4\x8dja kot v plazmi. Najve\xc4\x8dje koncentracije so dokazali v jetrih in plju\xc4\x8dih.\n_START_SECTION_\nPresnova\n_START_PARAGRAPH_\nPri klaritromicinu pride do relativno hitrega u\xc4\x8dinka prvega prehoda, vendar je presnovek 14-hidroksiklaritromicin skorajda dvakrat bolj u\xc4\x8dinkovit in ima razpolovni \xc4\x8das 7 ur (klaritromicin pa 5). Poglavitni poti izlo\xc4\x8danja klaritromicina in njegovih presnovkov iz telesa sta se\xc4\x8d in \xc5\xbeol\xc4\x8d.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNajpogostej\xc5\xa1i so gastrointestinalni ne\xc5\xbeeleni u\xc4\x8dinki: driska, siljenje na bruhanje, ob\xc4\x8dutljivost prebavil, bole\xc4\x8dina v trebuhu, bruhanje. Manj pogosti so glavobol, omotica, izpu\xc5\xa1\xc4\x8daj, spremenjeno oku\xc5\xa1anje in vonjanje. Poro\xc4\x8dali so tudi o suhih ustih, tesnobnosti, halucinacijah in no\xc4\x8dnih morah. V resnej\xc5\xa1ih primerih je pri\xc5\xa1lo do zlatenice, drugih jetrnih motenj ter ledvi\xc4\x8dnih bolezni, vklju\xc4\x8dno z ledvi\xc4\x8dno odpovedjo. Pojavljale so se tudi motnje sr\xc4\x8dnega ritma, bole\xc4\x8dine v prsih, kratka sapa._NEWLINE_Klaritromicin lahko povzro\xc4\x8di la\xc5\xbeno pozitiven urinski test na kokain.'